Document ID: 32001R0080

A Bizottság 80/2001/EK rendelete
(2001. január 16.)
a halászati és akvakultúra-termékek piacának közös szervezése keretében a termelői szervezetek elismerésével, valamint az ármegállapítással és az intervencióval kapcsolatos tájékoztatás tekintetében a 104/2000/EK tanácsi rendelet alkalmazásának részletes szabályairól
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a halászati és akvakultúratermékek piacának közös szervezéséről szóló, 1999. december 17-i 104/2000/EK tanácsi rendeletre [1] és különösen annak 34. cikke (2) bekezdésére,
mivel:
(1) A 104/2000/EK rendelet 13. cikkének (6) bekezdésével összhangban a Bizottság évente közzéteszi az elismert termelői szervezetek és szövetségek jegyzékét. Ezért a tagállamoknak megfelelő információt kell nyújtaniuk a Bizottság számára.
(2) A Bizottságnak nyomon kell követnie a termelői szervezetek árstabilizációs tevékenységeit, illetve azt, ahogyan a pénzügyi és az átviteli támogatások rendszereit alkalmazzák.
(3) A 104/2000/EK rendelet 21-26. cikkének megfelelő közösségi intervenciós intézkedések szükségessé teszik, hogy a világosan meghatározott területeken és rendszeresen nyilvántartott árakra vonatkozóan információ álljon rendelkezésre.
(4) A közös halászati politika keretén belül bevezették a tagállamok és a Bizottság közötti elektronikus adatátviteli rendszert (FIDES II rendszer). Ezt az e rendeletben említett adatok gyűjtésére kell használni.
(5) A korábbiakban a 843/95/EK [2] rendelettel módosított, a halászati és akvakultúratermékek piacának közös szervezéséhez kapcsolódó tájékoztatásról szóló, 1993. július 26-i 2210/93/EKG bizottsági rendelet [3] értelmében gyűjtött adatokat ezért egyszerűsíteni kell, össze kell hangolni, és ki kell egészíteni. Ezért új rendeletet kell alkotni, a 2210/93/EGK rendeletet pedig hatályon kívül helyezni.
(6) Az e rendeletben előírt rendelkezések összhangban vannak a Halászatitermék-piaci Irányítóbizottság véleményével,
ELFOGADTA EZT A RENDELETET:
I. FEJEZET
A termelői szervezetek és szövetségek elismerésével kapcsolatos értesítés
1. cikk
A tagállamok értesítik a Bizottságot a 104/2000/EK rendelet 6. cikke (1) bekezdésének c) pontjában és 13. cikke (3) bekezdésének d) pontjában említett információkról, legkésőbb a határozat elfogadásától számított két hónapon belül.
Az ilyen információ tartalmát és küldésének formátumát e rendelet I. melléklete határozza meg.
II. FEJEZET
Árak és intervenció
2. cikk
A tagállamok évente, a halászati év megkezdése után legkésőbb két hónappal, értesítik a Bizottságot a 104/2000/EK rendelet 17. cikkének (4) bekezdésében említett információról.
A tagállamok az első bekezdésben foglalt részletek bármilyen változásáról haladéktalanul értesítik a Bizottságot.
Az ilyen információ tartalmát és küldésének formátumát e rendelet II. melléklete határozza meg.
3. cikk
A 104/2000/EK rendelet I. és IV. mellékletében felsorolt fajok tekintetében a tagállamok tájékoztatják a Bizottságot a területükön kirakodott, eladott, kivont és az átvitt mennyiségekről, illetve az eladott mennyiségek értékéről e rendelet VIII. mellékletének 1. táblázatában meghatározott különböző területeken negyedévente, legkésőbb hét héttel a szóban forgó negyedév letelte után.
Ha a 104/2000/EK rendelet I. mellékletében felsorolt fajok közül egy vagy több esetében válságos helyzet áll elő, a tagállamok értesítik a Bizottságot a területükön kirakodott, eladott, kivont és az átvitt mennyiségekről, az eladott mennyiségek értékével együtt, e rendelet VIII. mellékletének 1. táblázatában meghatározott területeken kéthetente, legkésőbb két héttel a szóban forgó két hét letelte után.
Az ilyen információ tartalmát és küldésének formátumát e rendelet III. melléklete határozza meg.
4. cikk
A tagállamok negyedévente értesítik a Bizottságot a 104/2000/EK rendelet I. mellékletében felsorolt valamennyi termék kivont mennyiségére vonatkozóan az eladott termékek értékéről és mennyiségéről - az 1501/83/EGK bizottsági rendelet [4] 1. cikkében foglalt értékesítési lehetőségek szerinti bontásban - legkésőbb nyolc héttel a szóban forgó negyedév letelte után.
Az ilyen információ tartalmát és küldésének formátumát e rendelet IV. melléklete határozza meg.
5. cikk
A 104/2000/EK rendelet II. mellékletében felsorolt termékek tekintetében a tagállamok értesítik a Bizottságot a kirakodott, eladott és raktározott mennyiségekről, az eladott mennyiségek értékével együtt, e rendelet VIII. mellékletének 1. táblázatában meghatározott területeken negyedévente, legkésőbb hat héttel a szóban forgó negyedév letelte után.
Az ilyen információszolgáltatás tartalmát és formátumát e rendelet V. melléklete határozza meg.
6. cikk
A 104/2000/EK rendelet III. mellékletében felsorolt termékek tekintetében a tagállamok értesítik a Bizottságot a kirakodott, eladott és termelői szervezetenként ipari felhasználásra szállított mennyiségekről, az ipari felhasználásra szállított mennyiségek értékével együtt, e rendelet VIII. mellékletének 1. táblázatában meghatározott területeken havonta, legkésőbb hat héttel a szóban forgó hónap letelte után.
Az ilyen információ tartalmát és küldésének formátumát e rendelet VI. melléklete határozza meg.
7. cikk
A tagállamok kötelesek a Bizottságnak évente, a szóban forgó év végétől számított három hónapon belül a 104/2000/EK rendelet 23. és 25. cikkében előírt stabilizációs és raktározási műveletek technikai költségeinek megállapításához szükséges információt nyújtani.
Az ilyen információ tartalmát és küldésének formátumát e rendelet VII. melléklete határozza meg.
III. FEJEZET
Általános és záró rendelkezések
8. cikk
A tagállamok az információt elektronikus úton küldik meg a Bizottságnak, a jelenlegi adatcseréhez használt adatátviteli rendszerek igénybevételével, a közös halászati politika irányításának keretében (FIDES II rendszer).
9. cikk
A 2210/93/EGK rendelet hatályát veszti.
10. cikk
Ez a rendelet 2001. január 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. január 16-án.

Labels: 12
2
6